《木公以惜抱文稿卷子属题为其师马通伯故物》
清代·陈曾寿

我昔勘书官学曹，桐城一老同昏朝。澹怀万事不挂眼，心维口昏惟方姚。

精诚所结好所聚，阅肆妙迹逢灵皋。朱书平点柳州集，辨析雅郑严秋毫。

惜抱遗文旧所得，酒酣出示珍球刀。行草宕逸味隽永，题品妙称安吴包。

座间凫翁最倾倒，书后博引何滔滔。春明燕饮事在眼，家居撞坏群儿跳。

抱润先生亦宿草，长物散失寒烟飘。醰醰至味沁肺腑，坠欢隔世难重遭。

斯文一脉有冥契，纵极天椓终难消。沉渊连璧复照眼，如水收覆魂相招。

去年旧京觏袁子，摩挲柳集真久要。君复徵题姚手迹，拓本远致千琼瑶。

桐城后劲两君属，弥天风雨闻嘐嘐。我落穷边岁月久，所思不见徒心劳。

何时传观得合并，光宣旧梦回寒宵。

作者简介：陈曾寿（1878～1949）晚清官员、诗人。字仁先，号耐寂、复志、焦庵，家藏元代吴镇所画《苍虬图》，因以名阁，自称苍虬居士，湖北蕲水县（今浠水县）巴河陈家大岭人，状元陈沆曾孙。光绪二十九年进士，官至都察院广东监察御史，入民国，筑室杭州小南湖，以遗老自居，后曾参与张勋复辟、伪满组织等。书学苏东坡，画学宋元人。其诗工写景，能自造境界，是近代宋派诗的后起名家，与陈三立、陈衍齐名，时称海内三陈。